Splinternuwe snit: Karlien sing vir liefde | Netwerk24
Splinternuwe snit: Karlien sing vir liefde
08 Februarie 2017 20:47
"My hartjie", die titelsnit van Karlien van Jaarsveld se vorige album, is ook op Valentynsdag uitgereik.
As jy nie vanjaar 'n Valentyn het nie, het Karlien van Jaarsveld vir jou vertroosting: 'n Nuwe enkelsnit en album is op pad.
Van Jaarsveld gaan op 10 Februarie 'n splinternuwe enkelsnit, "Sing vir liefde", uitreik en dit sal van Valentynsdag af op radiostasies landwyd gespeel word.
Die liedjie en 'n bykomende musiekvideo sal van 10 Februarie af eksklusief op Apple Music beskikbaar wees.
Van Jaarsveld is duidelik lief vir Valentynsdag. Die titelsnit van haar vorige album, "My hartjie", is ook op Valentynsdag – in 2015 – uitgereik.
Volgens 'n persverklaring het Van Jaarsveld gevoel dat dit tyd is vir iets wat as 'n baken van hoop kan dien.
Die liedjie is in samewerking met die bekende liedjieskrywers Johan Vorster en Christoph (Appel) Kotzé geskryf.
"Hierdie enkelsnit was vir my 'n lig op die horison," sê Van Jaarsveld in die verklaring.
"Dit het vir my gevoel, terwyl ek aan hierdie album skryf, of ek kan deel wat op my hart is sonder dat dit op enige manier verdraai kan word. 'Sing vir liefde' laat my vry en lig voel en asof alles net oor begin!
"Ek is mal oor die nuwe liedjie en hoop dat dit dieselfde sal bring vir die mense wat dit luister – lig en ook vrede, en 'n glimlag."